
Մեղրի քաղաքի թիվ 2 միջնակարգ դպրոցում նախօրեին ՀՀԿ նիստ է տեղի ունեցել, որում բաժանվել են կուսակցական անդամատոմսեր: Միջոցառման մասին ֆեյսբուքյան գրառման բովանդակությունը iLur.am-ի հետ զրույցում հաստատեց դպրոցի տնօրեն Մերի Հակոբյանը:


Տնօրենից տեղեկացանք, որ դպրոցը, ինչպես եւ Մեղրու մյուս պետական հիմնարկները, ՀՀԿ կուսակցական կառույց ունի, դպրոցի շենքում նիստեր են անցկացնում, որովհետեւ կուսբջջի ղեկավարը ինքն է` դպրոցի տնօրենը, իսկ դպրոցի մանկավարժների ճնշող մեծամասնությունը` 23-ից 20-ը, ՀՀԿ անդամներ են: Մերի Հակոբյանը նշեց նաեւ, որ ՀՀԿ-ն դպրոցի ռեսուրսներն օգտագործելու դիմաց չի վճարում: ՀՀ Հանրակրթության մասին օրենքի Հոդված 4-ի 8-րդ կետի համաձայն. «Ուսումնական հաստատություններում արգելվում է իրականացնել քաղաքական գործունեություն կամ քարոզչություն»: 


Ստորեւ` Մերի Հակոբյանի հետ զրույցն ամբողջությամբ:


iLur.am -Տիկին Հակոբյան, խնդրում եմ՝ ասեք` ի՞նչ նիստ է տեղի ունեցել նախօրեին:


Մերի Հակոբյան - Դասերի ավարտից հետո, մեր հիմնական աշխատաժամանակից հետո, մեր Հանրապետական կուսակցության ներկայացուցիչներով, մեր աշխատողներով նիստ ենք արել, դա է եղել: Ուրիշ որեւէ քարոզչություն, նման խոսակցություններ մեր դպրոցում չի արվել: Ընդամենը շենքն ենք օգտագործել:


iLur – Այսինքն՝ մասնակցել են դպրոցի այն անդամները, որոնք ՀՀԿ անդամնե՞ր են: 


Մ. Հ. - Այո, միայն կուսակցության անդամները: Մենք դպրոցում ունենք նաեւ բարգավաճ, ունենք նաեւ դաշնակցական…, բայց նրանք չեն մասնակցել նիստին:


iLur - Իսկ քանի՞ դասատու կա դպրոցում առհասարակ:  


Մ. Հ. - Քսաներեք ուսուցիչ ունենք:


iLur -Նրանցից քանի՞սն են հանրապետական: 


Մ. Հ. - Նրանցից գրեթե քսանը հանրապետական կուսակցության անդամ են: Ունենք բարգավաճներ, դաշնակցականներ, ունենք ընդհանրապես անկուսակցականներ:


iLur -Երեկվա նիստը, որ անցկացրել եք, ի՞նչ նիստ էր, ի՞նչ կառույցի նիստ էր: 


Մ. Հ. - Դա մեր հերթական, անդրանիկ նիստն էր: Մեղրու թիվ 2 միջնակարգ դպրոցի ՀՀԿ նիստն է եղել, անդրանիկ: Որովհետեւ յուրաքանչյուր տարվա սկզբին մենք անդրանիկ նիստ ենք անում:


iLur - Դպրոցի կուսակցական կառույցի՞: 


Մ. Հ. - Այո, դպրոցի կուսակցական կառույցի նիստն է եղել:


iLur - Դուք ուզում եք ասել, որ դպրոցը կուսակցական կառո՞ւյց ունի: 


Մ. Հ. - Եկեք չքաղաքականացնենք...


iLur - Ներողություն, բայց ՀՀԿ-ն քաղաքական կուսակցություն է, ինչպե՞ս չքաղաքականացնենք: Հիմա խնդրում եմ` հստակ ասեք` սեպտեմբերի 26-ին ի՞նչ կառույցի նիստ է եղել դպրոցի շենքում: 


Մ. Հ. - Եղել է դպրոցի կուսակցական կառույցի, այն մարդկանց, որոնք ՀՀԿ անդամ են, այդ մի փոքրիկ մի կառուցի, կուսակցության փոքրիկ մի մասնաբաժնի նիստը: Ես նիստ եմ գումարել, այդտեղ ոչ մի իրավական խախտում չկա:


iLur - Ես չեմ գնահատում` խախտում կա, թե չկա: Միայն ասեք` ինչ նիստ է եղել: 


Մ. Հ. - Նիստը գումարել ենք դասերից հետո: Փոքրիկ հանրապետական կառույցն է մեր դպրոցի: Որը ոչ թե դպրոցի բուն մասն է կազմում, ուղղակի մի մասը, որոնք ՀՀԿ-ի մասն է կազմում:


iLur - Նիստի օրակարգում ի՞նչ հարցեր են եղել:  


Մ. Հ. - Օրակարգում եղել են նախնական սկզբնական կուսակցության նախագահի ընտրությունները, քարտուղարի ընտրության հարցը եւ երրորդ կետով մեր աշխատողները, ովքեր նոր են անցել կուսակցության շարքերը, նրանց անդամատոմսեր են տրվել:


iLur - Նիստի արձանագրություն կազմվե՞լ է:    


Մ. Հ. - Այո:


iLur - Խնդրեմ, կարո՞ղ եք ընթերցել էդ արձանագրությունը: Որպեսզի հասկանանք` ինչպես է կոչվում էդ բջիջը, էդ մարմինը, որը երեկ նիստ է գումարել: 


Մ. Հ. - Մեղրիի համայնքի ՀՀԿ կազմակերպության թիվ 2 դպրոցի նախնական կուսակցության կազմակերպության նիստ:


iLur - Նիստը ժամը քանիսի՞ն է եղել: 


Մ. Հ. - 15:30-ին:


iLur - Այդ ժամին արդեն աշխատանքային օրն ավարտվո՞ւմ է: 


Մ. Հ. - Այո: Ժամը 14:30-ին դասերն ավարտվում են: Ուսուցիչները ժամը 15:00-ին գնում են տուն: Կրկնում եմ` բոլոր մյուս պետական մարմինների նման, դպրոցում կուսակցության նիստ ենք արել:


iLur - Քաղաքի բոլոր հիմնարկները կուսակցական մարմիններ ունե՞ն:


Մ. Հ. - Այո: Բոլոր հիմնարկ-ձեռնարկություններն էլ ունեն իրենց սկզբնական կուսակցությունները:


iLur - Նկատի ունեք՝ պետակա՞ն կառույցները: 


Մ. Հ. - Այո: Պոլիկլինիկաներ, դպրոցներ, հիվանդանոցներ, ինչու՞ չէ: Չգիտեմ` երեւի կարող է մի ուրիշ կուսակցություն կազմակերպել այդ նույնը:


iLur - Օրինակ, ձեր դպրոցում դաշնակցականների նիստեր լինու՞մ են: 


Մ. Հ. - Չեն լինում: Չեն լինում, որովհետեւ մեր դպրոցի սկզբնական կազմակերպության նախագահը ես եմ, եւ բնականաբար, նիստերն անց եմ կացնում ես: Եթե լիներ, օրինակ՝ դաշնակցական ղեկավար, ու եթե մեծամասնությամբ դաշնակներ լինեին, գուցե լիներ:


iLur - Դուք, որ օգտագործել եք դպրոցի շենքը, կահույքը եւ այլ ռեսուրսները, դրա դիմաց վճարե՞լ եք: Նկատի ունեմ` կուսակցությունը: 


Մ. Հ. - Չէ, իհարկե: Մենք նույն կերպ մանկխորհրդի նիստեր ենք կազմակերպում, դասերից հետո մնում ենք, էդ նիստը գումարում ենք...


iLur - Մանկխորհրդի նիստը ուղղակիորեն դպրոցի գործառույթներից է, որը մանկավարժական, ուսումնական գործընթացի կազմակերպմանն է վերաբերում: Կուսակցության նիստն է՞լ է վերաբերում դրան: 


Մ. Հ. - Իհարկե: Շատ-շատ հարցեր կարող են նաեւ կուսակցության միջոցով քննարկվել: Ինչո՞ւ է ձեզ թվում, որ կուսակցությունը չի կարող դպրոցաշինության աշխատանքներին դրական միջամտություն ունենալ: Նորից եմ կրկնում: Մենք ընդամենը դասերի ավարտից հետո...  


iLur - Ես դա հասկացա: Ինձ ուրիշ բան է հետաքրքրում: Դուք հանրային սեփականությունը` դպրոցի շենքն օգտագործել եք ձեր կուսակցության նիստն անցկացնելու նպատակով: Դրա դիմաց վճարե՞լ եք, վարձ տվե՞լ եք:


Մ. Հ. - Ոչ:


iLur - Եթե չեք վճարել, ապա ի՞նչ իրավական հիմքերով եք օգտագործել հանրային ռեսուրսը: Ի՞նչ միջոցներից է ֆինանսավորվում ձեր դպրոցը:


Մ. Հ. - Մեր դպրոցը պետբյուջեից է ֆինանսավորվում: Բայց դա ի՞նչ կապ ունի: Ես ընդամենն ասում եմ այն, ինչ որ կա: Ես ասում եմ` մենք ոչ մեկին վարձ չենք տալիս, որովհետեւ սա պետական շենք է, մենք էլ այս պետության քաղաքացիներ ենք:


iLur - Իսկ ՀՀԿ-ն պետական կառու՞յց է: 


Մ. Հ. - Ոչ: Ուղղակի բոլոր մանկավարժները կուսակցության անդամ են, եւ մենք ընդամենը կես ժամ դպրոցի շենքը օգտագործել ենք:


iLur - Ես, ենթադրենք, ջիու-ջիցուի ֆեդերացիայի նախագահն եմ: Կարո՞ղ եմ ֆեդերացիայի նիստերը ձեր դպրոցում անցկացնել: 


Մ. Հ. - Չգիտեմ: Ոչ, երեւի: Կներեք, բայց ես այլեւս ձեր հարցերին չեմ պատասխանելու, ոչ ցանկություն ունեմ, ոչ ժամանակ:  


iLur - Իսկ ինչո՞ւ եք ֆեյսբուքից ջնջել գրառումը: 


Մ. Հ. - Դա պատահական է եղել: Հիմա կասեմ, նորից կտեղադրեն:


Մեր զրույցից մոտ կես ժամ անց դպրոցի էջում գրառումը վերականգնվել էր որոշակի խմբագրումներով: Գրառմանն ուղեկցող մեկնաբանությունները ջնջված են:





Մեղրիի թիվ 2 միջնակարգ դպրոցի տնօրեն Մերի Հակոբյանը


Հ.Կ.
